b'\n_START_ARTICLE_\nMichael Milton\n_START_PARAGRAPH_\nMichael John Milton (s. 21. maaliskuuta 1973 Canberra, Australia) on australialainen vammaisurheilija, lajeinaan alppihiihto ja nopeuslasku. Miltonilta puuttuu vasen jalka polvesta alasp\xc3\xa4in h\xc3\xa4nen sairastamansa luusy\xc3\xb6v\xc3\xa4n takia._NEWLINE_Milton kilpaili paralympialaisissa ensi kertaa jo 14-vuotiaana vuonna 1988. Vuonna 1992 Albertvilless\xc3\xa4 j\xc3\xa4rjestetyiss\xc3\xa4 paralympialaisissa h\xc3\xa4n voitti alppihiihdossa kultamitalin. 2002 Salt Lake Cityn paralympialaisissa h\xc3\xa4n voitti kaikki nelj\xc3\xa4 alppihiihtokilpailua. Kaikkiaan h\xc3\xa4n on voittanut paralympialaisista yksitoista mitalia, joista kuusi kultaisia, kolme hopeisia ja loput kaksi pronssisia._NEWLINE_Menestytty\xc3\xa4\xc3\xa4n alppihiihdossa Milton ryhtyi etsim\xc3\xa4\xc3\xa4n el\xc3\xa4m\xc3\xa4ss\xc3\xa4\xc3\xa4n uusia haasteita ja alkoi harrastaa nopeuslaskua. Huhtikuussa 2004 h\xc3\xa4n laski uudeksi yksijalkaisten maailmanenn\xc3\xa4tykseksi 191,13 kilometri\xc3\xa4 tunnissa. My\xc3\xb6hemmin h\xc3\xa4n yritti rikkoa ensimm\xc3\xa4isen\xc3\xa4 yksijalkaisena 200 kilometrin tuntinopeuden rajaa, mutta j\xc3\xa4i vain hieman sen alle. 29. huhtikuuta 2005 h\xc3\xa4n laski nopeudeksi per\xc3\xa4ti 210,40 kilometri\xc3\xa4 tunnissa.'